કચ્છની આ ઘટનામાં વિદ્યાર્થી વર્તુળોમાં ચર્ચાતી વાત મુજબ વાંક બંને પક્ષોનો છે, ચૂંટણી અધિકારી તરીકે ફરજ બજાવતા પ્રાધ્યાપક અને કુલપતિએ વિદ્યાર્થીઓની ફરિયાદ સાંભળી નહીં અને તેના પરિણામે વિદ્યાર્થીઓના રોષે માઝા મુકી અને સર્જાયું કચ્છના શિક્ષણ જગતનું એક કલંકિત પ્રકરણ. આ વાત સાચી હોય કે ન હોય, પરંતુ વિદ્યાર્થીઓ મર્યાદા ચૂક્યા, ગુરુના પદને લાંછન લગાડીને એક ગુનાહિત પગલું ભર્યું છે. કચ્છ યુનિવર્સિટીની સેનેટની ચૂંટણી ૨૨ જુલાઈના યોજાવાની છે. તે માટે મતદાર યાદી તૈયાર કરવા માટેની પ્રક્રિયા જુલાઈ ૨૦૧૭માં શરૃ કરાઈ હતી. નવેમ્બર -૧૭માં માન્ય-અમાન્ય મતદારો સાથેની યાદી પ્રસિદ્ધ કરીને વાંધા-સૂચનો મગાવાયા હતાં. જે-તે સમયની સમિતિએ ૨૨-૦૨-૧૮ના સુધારા-વધારા સાથેની મતદાર યાદી યુનિ.ના સત્તાવાળાઓને સુપરત કરી હતી. જોકે ત્યાર પછી તાજેતરમાં પ્રસિદ્ધ કરાયેલી અંતિમ મતદાર યાદીમાં અનેક નામો કમી થઈ ગયા હતા. જેમાં એબીવીપીના ચૂંટણી લડવા ઇચ્છુક કાર્યકર્તાઓનાં નામો પણ હતાં. આ અંગે છેલ્લા કેટલાક સમયથી વિરોધ કરીને રજૂઆતો કરાઈ રહી હતી, પરંતુ તે બાબતે યોગ્ય ન થતાં ચૂંટણી અધિકારી એવા રસાયણ શાસ્ત્ર ભવનના વડા પ્રો. ગિરીન બક્ષીનું મોં કાળું કરવાની ઘટના ઘટી હતી.